Venn av drept, russisk journalist til VG: – Drapet var dessverre forutsigbart
– Han var min venn, som jeg skylder det faktum at jeg ble journalist, sier den russiske fotojournalisten Anton Naumlyuk til VG. Han besøkte denne uken Norge på invitasjon fra Den norske Helsingforskomité for å delta på Oslo Freedom Forum. Han har de siste fire årene fotografert og dokumentert folk som utsettes for overgrep på den okkuperte Krim-halvøya. Bildene viser menneskene som er i konflikt med og blir forfulgt av det russiske regimet på Krim, de skjulte historiene bak okkupasjonen. Bildene hans er nå utstilt i Oslo sentrum. Les også: Fotograferer Krims mørke side Hans venn Arkadij Babtsjenko, som tirsdag ble skutt og drept i Kiev, var kjent som en frittalende kritiker av president Vladimir Putin og Russlands annektering av Krim-halvøya i Ukraina . – Drapet er demonstrerende på det mest grusomme vis, men dessverre også forutsigbart, mener Naumlyuk. Babtsjenko forlot Russland i februar 2017 og begrunnet dette med at han hadde mottatt trusler og var redd for å bli fengslet. – Kiev er ikke det sikreste stedet for politiske flyktninger fra Russland. Journalist Pavel Sheremet, tidligere nestleder Denis Voronenkov og andre er blitt drept her. Dessverre er resultatene av etterforskningene av alle drapene enten helt fraværende eller ufullstendige. Det tillater Russland, som alle disse menneskene flyktet fra, å spekulere i årsaken til dødsfallene og anklage Ukraina for å ha dårlig sikkerhet, sier Naumlyuk. – Jeg håper at etterforskningen vil finne drapsmannen og oppdragsgiveren, men i den offentlige mening i Ukraina og i det meste av verden vil de russiske myndighetene være skyldige, mener han.Ukrainas statsminister Volodymyr Groysman anklager russisk etterretning for å være innblandet i drapet på 41-åringen. – Jeg er overbevist om at den russiske totalitære maskinen ikke ville tilgi hans ærlighet og prinsippfasthet, skriver Groysman på Facebook. Han omtaler også den drepte journalisten som «en sann venn av Ukraina, som fortalte verden sannheten om russisk aggresjon». Russlands utenriksminister Sergej Lavrov sier at myndighetene i Moskva er svært lei seg for å bli anklaget for drapet på journalisten, og tar avstand fra anklagene. Han mener det er blitt «moderne» å kritisere Russland, og sier også at Ukraina nyter beskyttelse fra «vestlige mentorer» som ønsker at Ukraina fremmer russiskfiendtlige holdninger. – Den ukrainske statsministeren snakker allerede om hvordan dette ble utført av russiske hemmelig tjenester. En etterforskning har ikke begynt ennå. Måten å håndtere utenrikspolitikken på, er svært trist, sa Lavrov under en pressekonferanse i Moskva onsdag.
Anton Naumlyuks venn og kollega, den regimekritiske, russiske journalisten Arkadij Babtsjenko, ble tirsdag skutt og drept i Ukrainas hovedstad Kiev.